Netanjahu az ukrajnai út előtt: Ha szükséges, széleskörű hadjáratot indítunk Gázában | Új Kelet online
Kezdőlap Politika Diplomácia Netanjahu az ukrajnai út előtt: Ha szükséges, széleskörű hadjáratot indítunk Gázában
A feszült biztonsági helyzet közepette a Gázai övezet terrorszervezeteivel, Benjamin Netanjahu miniszterelnök vasárnap Ukrajnába indult egy kétnapos látogatásra, melynek elemzők szerint elsődleges célja, hogy növelje népszerűségét az orosz ajkú bevándorlók körében a szeptemberi Knesszet-választások előtt.
Netanjahu legutóbb első ciklusa idején 1999. márciusában utazott Ukrajnába, izraeli miniszterelnök azóta nem tett látogatást az országban.
A reptéren adott sajtótájékoztatón a védelmi miniszteri posztot is betöltő Netanjahu reagálva a déli határnál zajló hétvégi incidensekre azt mondta, amennyiben szükséges, nem fog hezitálni és széleskörű hadjáratot indít a Hamász ellen Gázában, akár a választási időszakban is.
„Kiterjesztett hadjáratot indítunk, ha szükséges,” mondta az újságíróknak. „Hallottam megjegyzéseket, hogy a választások visszatartanak egy nagy [katonai] hadjárat indításától. Ez nem igaz. Mindenki, aki ismer, tudja, hogy megfontolásaim ésszerű és releváns alapokon nyugszanak, és teljes körűen együttműködöm a biztonsági erőkkel.”
Netanjahu riválisa, a Kék-Fehér vezetője, Beni Gánc ex-vezérkari főnök vasárnap korábban azt nyilatkozta, a Hamász már nem fél Izraeltől, és megígérte, amennyiben a pártja megnyeri a választásokat, katonai műveletet indít a terrorszervezet legyőzésére.
„Az elrettentés nem megkopott; eltűnt. Hadseregünk le fogja győzni a Hamászt. Nyugalmat biztosítunk ezeknek a lakosoknak, és nem fogjuk hagyni, hogy ez a helyzet átkerüljön Júdea és Szamariába [Ciszjordánia].”
Pénteken és szombat este legalább 4 rakétát lőttek ki terroristák a Gázai övezetből Izraelre. Három lakott területre tartó lövedéket elfogott a Vaskupola.
Szombat éjszaka az izraeli csapatok megakadályozva egy behatolási kísérletet megöltek 3 gázai fegyverest a határnál.
A kétnapos program szerint Netanjahu Kijevben találkozni fog Volodimir Zelenszkij elnökkel és Volodimir Boriszovics Hrojszman miniszterelnökkel, mindkét politikus zsidó. Ukrajna jelenleg az egyetlen ország Izraelen kívül, ahol az elnök és a miniszterelnök is zsidó.
Az izraeli miniszterelnök továbbá ellátogat egy emlékműhöz Babi Jar-nál, ahol a Holokauszt idején több mint 30000 zsidót öltek meg két nap alatt, valamint találkozik a helyi zsidó közösség vezetőivel.
Netanjahu lesz az első külföldi vezető, akit Zelenszkij áprilisi megválasztása óta az országban fogad.
Kepecs Ferenc 2019-08-19 at 12:06
Legyőzni a Hamaszt csak úgy lehet, ha az izraeli hadsereg ismét bevonul Gázába és ott is marad. Ez viszont sokkal több izraeli áldozattal járna, mint a jelenlegi helyzet és rosszat tenne Izrael hírnevének. Kepecs Ferenc